Frank Aaen (EL), 2001-03-23:
Enhedslisten er helt enig i det, der er hensigten med forespørgselen, og det, vi vedtager, nemlig at man ved placering af statslige arbejdspladser, både eksisterende og kommende, selvfølgelig skal tage hensyn til landets samlede udvikling.
En af grundene til, at vi ikke lige var med på forslaget i første omgang,
var, at det var meget mekanisk, at man bare skulle flytte dem ud, men nu er det kommet ind, at man i højere grad skal analysere.
Og jeg tror, når man så kommer ned og analyserer, hvad der er klogt at gøre, så vil det vise sig, at det bestemt ikke bare er klogt at flytte en arbejdsplads med 20 arbejdspladser i almindelighed.
Så skal man tænke meget mere over, hvilken arbejdsplads der passer i forhold til et konkret område. Her vil jeg godt tage et eksempel fra Aalborg: Der er ingen tvivl om, at en af de klogeste lokalpolitiske beslutninger, der er blevet truffet i det her land, var dengang, man besluttede at etablere Aalborg Universitet Center.
Og da man så yderligere besluttede sig for at lægge særlig vægt på udviklingen inden for elektronikområdet på universitetet, så fik man lige pludselig et meget vigtigt samspil mellem universitet, by og industri, som har gjort, at vi i dag har en meget veludviklet elektronikindustri i Nordjylland, som har kunnet skabe en masse arbejdspladser, som så langt har kompenseret for det, der ellers er sket af nedlæggelse af arbejdspladser i den by.
Der er altså kommet et nyt vækstområde her.
Der er ingen tvivl om, at det er den måde, man skal tænke på.
Og derfor tror jeg, at det i stedet for bare at tænke på nogle kontorarbejdsplader og på AC'ere, som man kan flytte et sted hen i landet, er meget vigtigt at tænke på, at man med en uddannelsesinstitution eller en forskningsvirksomhed kan sikre et meget tæt samspil med lokalområdet og den industri, der er der i forvejen.
Det er også derfor, at jeg under debatten før var inde på, at når man tænker i den slags baner, er det meget ærgerligt for vores samfund, at dér, hvor der var mulighed for en decentral erhvervsudvikling, nemlig inden for landbrugsområdet og de industrier, der er tilknyttet landbrugsområdet, er der sket en ødelæggende centralisering, både ødelæggende for beskæftigelsen i en lang række byer og i udkantsområder og også ødelæggende for vores fødevareudvikling.
Der er ingen tvivl om, at det er helt i modstrid med, hvad der er brug for.
Hvis man tænker på fødevareerhvervets fremtid, er det helt forkert, at man har centraliseret og gjort tingene ensartede i stedet for at have tænkt i mangfoldighed og decentralisering.
Alligevel vil jeg sige, at det er dér, man skal tænke: Kan vi det et sted?
Og derfor kan jeg godt lidt følge debatten om Måltidets Hus, for man skal i høj grad tænke på, hvordan man kan knytte det an til noget, der er der i forvejen.
Der ligger ovre i Erhvervsministeriet, og det ved
finansministeren jo en del om, nogle analyser af kompetenceområder og kompetenceklynger.
Jeg tror, at man med meget stor fordel kan tage det med ind i sine overvejelser og se på: Hvor har vi nogle kompetenceklynger i Danmark, og hvordan kan vi med statslige institutioner understøtte en sådan kompetenceudvikling?
Dermed kan man få langt større succes end ved bare at tænke på, at her har vi en arbejdsplads med 20 HK'ere og 3 AC'ere, og den kan vi flytte ud.